“હીર સૌભાગ્યકાવ્ય” નામના ગ્રંથમાં બીજી મહત્વની માહિતી મળે છે કે, એ વખતે ચલણના દ્રમ નામના સિક્કાનાં “વિસલપૂરી” જેવા નામો હતાં. આના પરથી સાબિત થાય છે કે વિસનગરમાં એ સમયે ટંકશાળ હશે. સમગ્ર ઉત્તર ગુજરાતમાં વિસનગરની આ ટંકશાળાના સિક્કાઓ ચલણમાં વપરાતા હતાં. હીર વિજય સૂરીનીજન્મભૂમિ પાલનપુરમાં પાર્શ્વનાથના મંદિરમાં દરરોજ ૫૦૦ વિસલ્પુરી દ્રમનો ખર્ચ પૂજાવિધિમાં થતો હતો એવા ઉલ્લેખો ગુજરાતના રાજકીય ઈતિહાસમાં વિસનગર ગુજરાતમાં મુસ્લિમ સત્તાની સ્થાપના થયા પછી સ્પષ્ટ ઉલ્લેખો સાથે દેખાય છે. ગુજરાતમાં દિલ્હીના સુલતાનોની સત્તા ઈ.સ. ૧૩૦૪ માં પાટણ તથા ગુજરાતના કેટલાક ભાગોમાં સ્થપાઈ. ગુજરાતનો વહીવટ દિલ્હીના સૂબાઓ કરતા. આ વખતે દિલ્હીના સૂબાઓ અને પાછળથી ગુજરાતના સ્વતંત્ર સુલતાન મુઝ્ફ્ફરે ઇડરના રાવ રણમલ સાથે લડાઈ કરી.આ યુધ્ધની વિગતમાં ઉતરતાં સ્પષ્ટ થાય છે કે, રણમલ પર દબાણ વધતાં તે વિસનગર વિસ્તારમાં પલાયન થઈ ગયો.